تسيبى ليڤنى (Tzipi Livni) (8 يوليه 1958 -) عسكرية وسياسية اسرائيلية . اتولدت تسيبى ليفنى يوم 8 يوليه 1958 فى تل ابيب عاصمة اسرائيل ، وهى بنت السياسى الراحل ايتان ليڤنى (Eitan Livni) اللى كان عضو فى الكنيست عن حزب الليكود فى الفترة من سنة 1973 لغاية سنة 1984 وقبل كده كان عضو فى منظمة إرجون الإرهابية هو و امها سارة ليفنى (Sara Livni) . لما كانت تسيبى ليفنى فى سن 15 سنة انضمت لحركة بيتار اليمينية المتطرفة فى اسرائيل وشاركت فى المظاهرات اللى نظمتها الحركة ضد اتفاقية فك الإشتباك بين اسرائيل وبين كل من مصر و سوريا اللى حاول وزير الخارجية الأمريكى وقتها هنرى كسينجر أنه ينفذها بعد حرب اكتوبر . تسيبى ليفنى كانت ظابطة برتبة سيغن فى معهد تأهيل الظابطات التابع لجيش الدفاع الإسرائيلى ، وبعدما خلصت مدة الخدمة العسكرية دخلت كلية الحقوق فى جامعة بار إيلان . وفى الفترة من سنة 1980 لغاية سنة 1984 وقفت دراستها فى الجامعة مؤقتا لأنها انضمت فى الوقت ده للعمل فى الموساد (جهاز المخابرات الاسرائيلية) واشتركت فى أكتر من عملية لاغتيال افراد المقاومة الفلسطينية ، حتى إنها اعترفت بعد كده بأنها مارست الجنس مع شخصيات معينة علشان الموساد يقدر يعرف اماكنهم ويقتلهم ومع شخصيات تانية علشان تذلهم و تجبرهم على التعاون مع الموساد ، ومن اشهر العمليات اللى نفذتها أنها اشتغلت خدامة فى بيت عالم ذرة عراقى لغاية لما قتلته بالسم .